Zoo (band)

For å lese om zoologiske hager, se dyrehage.Zoo er ei norsk popgruppe opprinnelig fra Stokmarknes. Gruppa er mest kjent for sanger som «Evig ung», «Vent, ikkje legg på» og «Ola Nordmanns seksualliv», alle fra tidlig på 1980-tallet. Det mest kjente medlemmet i Zoo er vokalist, gitarist og låtskriver Ketil Stokkan.


== Historie ==
Zoo har røtter tilbake til 1960-tallet. Shadows-bandet The Strangers, som ble startet i 1962, skiftet i 1966 navn til Zoo. I 1970 skiftet gruppa navn til Focus, men skiftet tilbake til Zoo igjen i 1972, etter at ei nederlandsk rock-gruppe ble kjent under navnet Focus. Sverri Dahl ble medlem i gruppa i 1972. Dahl var født på Færøyene, men oppvokst i Svolvær. De platedebuterte med singelen Ormen Lange (Experience Records, 1974), med Sverri Dahl på vokal. Singelen nådde fjerdeplass på Norsktoppen.
Etter noen år med varierende aktivitet i gruppa, ble Ketil Stokkan fra Harstad medlem i Zoo i 1977. Stokkan ble den viktigste låtskriveren i gruppa og vokalist sammen med Sverri Dahl. Ketil Stokkan hadde platekontrakt, og Zoo ga ut sin første LP Captured in Zoo i april 1978. Verken det albumet eller album nummer to, Guilty (1979), ble noen stor salgssuksess. I 1979 skiftet gruppa plateselskap, og det nye plateselskapet ønsket at gruppa skulle synge på norsk, på sin egen dialekt. Albumet Noregs heitaste kom ut sent på året i 1979 og ble en brukbar suksess.
Suksessen økte i 1980 med albumet Z på maken og sangen Evig ung. Året etter ga de ut albumet Gaya, og med sangen Vent, ikkje legg på ble det enda mer suksess og godt platesalg for Zoo. I 1982 ga gruppa ut albumet Shagalai. Dette albumet solgte ikke like godt som de forrige, men gjorde det likevel brukbart.
Zoo ble oppløst høsten 1983, og medlemmene gikk hver til sitt. Ketil Stokkan satset på en solokarriere og ble mest kjent som deltaker i Melodi Grand Prix. Sverri Dahl ga ut en singel som soloartist, men ble så medlem i gruppa Banana Airlines sammen med trommeslager Rudi Høynes og tidligere medlem Royer Larsen.
I 1999 ble Zoo gjenforent, og gruppa har spilt konserter både lokalt i Nordland og Troms og i andre deler av landet.


== Diskografi ==
1974: Ormen Lange, singel (Experience Records)
1977: Captured in Zoo (Apollo)
1978: Kuul ned Sally / Ormen Lange II, singel (Apollo)
1979: Guilty (Apollo)
1979: Noregs heitaste (Snowflake Records)
1980: Z på maken (Snowflake Records)
1981: Gaya (Snowflake Records)
1982: Shagalai (Snowflake Records)
1994: Zoobra Hits, samleplate (Norsk Musikkdistribusjon)
2000: Evig ung, samleplate (Satellitt/Tylden & Co.)


== Medlemmer ==


=== Nåværende medlemmer ===
Ketil Stokkan – gitar og sang (1977-1983, 1999-)
Rudi Høynes – trommer (1971-1982, 1999-)
Geir Nordheim, trommer (1982–1983, 2017-)
Sverri Dahl – tangenter og vokal (1972-1983, 1999-)
Stig Harald Andreassen – bass og kor (2004–)
Fred Glesnes – saksofon (2021-)


=== Tidligere medlemmer ===
Trond Nyrud (d. 13/10 -20) – saxofoner og fløyte (1975-1983, 1999-2020)
Torbjørn "Tobben" Pedersen, orgel og rytmegitar (1960- og 1970-tallet)
William Hakvaag, gitar (1960- og 1970-tallet)
Royer Larsen, bass (1960-tallet-1979)
Einar Jacobsen vokal, (1966-68 og 1971-74)
Erling Andersen, bass (1980–2004)
Gøsta Lindh, trommer (1965-1969)


== Kilder ==
Zoo omtalt i Norsk pop- og rockleksikon fra 2003


== Eksterne lenker ==
(en) ZOO på Discogs 
(en) ZOO på MusicBrainz